EUROOPAN KOMISSIO Bryssel 22.2.2018 COM(2018) 77 final KOMISSION KERTOMUS NEUVOSTOLLE JA EUROOPAN PARLAMENTILLE FMT:BoldRaportti teollis- ja tekijänoikeuksien loukkausten torjumista vuosina 2013–2017 koskevan EU:n tullitoimintaohjelman täytäntöönpanosta/FMT



Raportti teollis- ja tekijänoikeuksien loukkausten torjumista vuosina 2013–2017 koskevan EU:n tullitoimintaohjelman täytäntöönpanosta SISÄLLYSLUETTELO JOHDANTO 1 – Teollis- ja tekijänoikeuksien tullivalvontaa koskevan uuden EU:n lainsäädännön tehokas täytäntöönpano ja valvonta 1.1 Lainsäädäntö / välineiden kehittäminen uuden EU:n asetuksen täytäntöönpanoa varten 1.2 COPIS-tietokannan kaikkien toimintojen hyödyntäminen 1.3 Oikeudenhaltijoiden ja sidosryhmien sitouttaminen 1.4 Tilastojen vuosittainen julkaiseminen 2 – Teollis- ja tekijänoikeuksia loukkaavien tavaroiden kaupassa yleisesti esiintyvien suuntausten torjunta 2.1 Yksilöidyn toimintatavan kehittäminen paketti- ja postiliikenteen osalta 2.2 Tullin riskienhallinnan vahvistaminen 3 – Teollis- ja tekijänoikeuksia loukkaavien tavaroiden kaupan torjunta kaikkialla kansainvälisessä toimitusketjussa 3.1 Yhteistyön vahvistaminen keskeisten alkuperä-, kauttakulku- ja kohdemaiden kanssa 3.1.1 Kiinan kansantasavalta 3.1.2 Kiinan erityishallintoalue Hongkong 3.1.3 Kansainvälinen yhteistyö 3.2 Teollis- ja tekijänoikeuksien valvontavalmiuksien kehittäminen ehdokasmaissa ja naapurimaissa 4 – Yhteistyön lujittaminen teollis- ja tekijänoikeuksien loukkausten eurooppalaisen seurantakeskuksen ja lainvalvontaviranomaisten kanssa

4.1 Kumppanuuden perustaminen teollis- ja tekijänoikeuksien loukkausten eurooppalaisen seurantakeskuksen kanssa 4.2 Tulli-, poliisi- ja oikeusviranomaisten keskinäisen ymmärtämyksen ja yhteistyön parantaminen PÄÄTELMÄT SUOSITUKSET



JOHDANTO Euroopan unionin tullihallinnoilla on toimivalta ottaa haltuun tavaroita, joiden epäillään loukkaavan unionin oikeudessa ja kansallisessa oikeudessa suojattuja teollis- ja tekijänoikeuksia. Tulli tekee yhteistyötä sidosryhmien kanssa. Niitä ovat muun muassa oikeudenhaltijat, muut kansalliset elimet ja toimielimet, jotka vastaavat teollis- ja tekijänoikeuksia koskevan lainsäädännön valvonnasta ja soveltamisesta, ja Euroopan komissio. Neuvosto vahvisti ensimmäisen EU:n tullitoimintaohjelman teollis- ja tekijänoikeuksien loukkausten torjumiseksi vuonna 2009. Tavoitteena oli mahdollistaa se, että tulliviranomaiset voisivat noudattaa teollis- ja tekijänoikeuksien valvonnassa yhteistä lähestymistapaa ja keskittyä kaikkein riskialtteimpiin aloihin. Neuvosto hyväksyi joulukuussa 2012 päätöslauselman EU:n tullitoimintaohjelmasta teollis- ja tekijänoikeuksien loukkausten torjumiseksi vuosina 2013–2017 todeten, että tulliviranomaisille on annettava tarvittavat välineet, joilla kyetään torjumaan uusia suuntauksia kyseisiä oikeuksia loukkaavien tavaroiden kansainvälisessä kaupassa. Tähän toiseen EU:n toimintaohjelmaan sisältyivät seuraavat neljä strategista tavoitetta: •teollis- ja tekijänoikeuksien tullivalvontaa koskevan uuden EU:n lainsäädännön tehokas täytäntöönpano ja valvonta; •teollis- ja tekijänoikeuksia loukkaavien tavaroiden kaupassa yleisesti esiintyvien suuntausten torjunta; •teollis- ja tekijänoikeuksia loukkaavien tavaroiden kaupan torjunta kaikkialla kansainvälisessä toimitusketjussa; •yhteistyön lujittaminen Euroopan unionin teollisoikeuksien virastoon (EUIPO) kuuluvan teollis- ja tekijänoikeuksien loukkausten eurooppalaisen seurantakeskuksen ja lainvalvontaviranomaisten kanssa. Toimintaohjelmassa komissiota kehotettiin tarkastelemaan toimintaohjelman täytäntöönpanotilannetta vuosittain uudelleen yhteistyössä jäsenvaltioiden kanssa ja toimittamaan neuvostolle loppuraportti vuonna 2017. Komission yksiköt ovat laatineet loppuraportin yhteistyössä jäsenvaltioiden tulliasiantuntijoiden kanssa. Raportti noudattaa toimintaohjelman yleistä rakennetta ja sisältää suosituksia tuleviksi toimiksi.

KESKEISET TULOKSET 1 – Teollis- ja tekijänoikeuksien tullivalvontaa koskevan uuden EU:n lainsäädännön tehokas täytäntöönpano ja valvonta 1.1 Lainsäädäntö / välineiden kehittäminen uuden EU:n asetuksen täytäntöönpanoa varten Uusi asetus (EU) N:o 608/2013 teollis- ja tekijänoikeuksien tullivalvonnasta annettiin 12. kesäkuuta 2013, ja sen soveltaminen alkoi 1. tammikuuta 2014. Sitä täydennettiin 4. joulukuuta 2013 oikeudenhaltijoiden toimenpidehakemuslomakkeista annetulla komission täytäntöönpanoasetuksella (EU) N:o 1352/2013. Näiden uusien säädösten täytäntöönpanon helpottamiseksi komissio laati yhdessä jäsenvaltioiden ja OHIM:n/EUIPO:n asiantuntijoiden kanssa verkko-opiskelukurssin, jossa käsitellään niitä muutoksia, joita uusi teollis- ja tekijänoikeuksia koskeva lainsäädäntö aiheuttaa tullin toiminnassa. Kurssi on ollut saatavilla komission Europa-verkkosivustolla (verotuksen ja tulliliiton pääosaston (TAXUD) sivulla) vuodesta 2014 saakka. EU:n tasolla koordinoitu koulutussuunnitelma otettiin käyttöön. Komissio koordinoi tätä toimintaa tiiviisti yhdessä teollis- ja tekijänoikeuksien loukkausten seurantakeskuksen kanssa, joka toimitti aineistot teollis- ja tekijänoikeuksia koskevaa aineellista lainsäädäntöä koskeviin koulutusmoduuleihin. Vuosina 2015–2017 kaikkiin jäsenvaltioihin tehtiin tukivierailuja. Tukivierailut olivat ihanteellinen väline syvällisen vuoropuhelun käymiseen asetusta (EU) N:o 608/2013 täytäntöön panevien tullin yksiköiden kanssa, mahdollisten käytännön valvontaan liittyvien epäselvyyksien selkeyttämiseen, kokemusten vaihdon helpottamiseen eri jäsenvaltioiden välillä ja tarvittavien neuvojen antamiseen. Kullakin vierailulla oli kaksi komission (TAXUD-pääosaston) edustajaa ja kaksi vapaaehtoista jäsenvaltioiden asiantuntijaa. Ennen vierailua jäsenvaltioille jaettiin vakiomuotoinen kyselylomake, joka toimi keskustelujen pohjana. Kyselylomake sisälsi kysymyksiä kaikilta asetuksen (EU) N:o 608/2013 osa-alueilta, ja kaikkia niitä käsiteltiin vierailujen aikana. Kattava loppuraportti laaditaan sen jälkeen, kun kaikki vierailut on suoritettu, ja se jaetaan jäsenvaltioille. Jäsenvaltioiden teollis- ja tekijänoikeuksiin perehtyneet tulliasiantuntijat korostivat, että vierailut olivat hyödyllisiä, sillä ne tarjosivat eri jäsenvaltioiden asiantuntijoille tilaisuuden keskustella täytäntöönpanokäytännöistä. Saksan tulliviranomaisten aloitteesta Münchenissä järjestettiin (lokakuussa 2016) Tulli 2020 seminaari teollis- ja tekijänoikeuksien tullivalvonnasta sekä toimenpidehakemusten hyväksymis- ja käsittelymenettelyn yhdenmukaistamisesta. Teollis- ja tekijänoikeudet ovat tulliviranomaisten valvomia yksityisiä oikeuksia, mutta teollis- ja tekijänoikeuksien loukkaukset ovat myös kasvava uhka taloudelle, kansalaisille ja turvallisuudelle. Kaksipäiväisessä seminaarissa käsiteltiin muun muassa sitä, miten valvontaviranomaisen olisi parasta toimia tällaisessa epätavanomaisessa tilanteessa ja miten tulliviranomaiset voivat joutua vastuuvelvollisiksi ja kuinka ne voivat hoitaa vastuuvelvollisuutensa tietyissä tapauksissa. Asetuksella EU (N:o) 608/2013 unioniin perustetun hallinnollisen tullivalvontajärjestelmän toiminta perustuu oikeudenhaltijoiden tulliviranomaisille esittämiin hakemuksiin. Kaikki tulliviranomaisten toimet johtuvat näistä toimenpidehakemuksista. Sen vuoksi on erittäin tärkeää, että toimenpidehakemusten sisältämät tiedot ovat laadultaan riittäviä tullin tehokkaiden toimenpiteiden mahdollistamiseksi. Keskusteluissa käsiteltiin eritoten sitä, miten tärkeää on varmistaa hyväksyttävien toimenpidehakemusten, erityisesti unionihakemusten, korkea laatu. Euroopan unionin virallisessa lehdessä julkaistiin 5. heinäkuuta 2016 komission tiedonanto, joka asetettiin saataville myös TAXUD-pääosaston verkkosivustolla. Se korvaa vuonna 2012 julkaistun asiakirjan ”EU:n tulliviranomaisten EU:n kautta kuljetettavien tavaroiden, erityisesti lääkkeiden, teollis- ja tekijänoikeuksiin kohdistamaa valvontaa koskevat Euroopan komission suuntaviivat”. Sen keskeisenä tarkoituksena on antaa tulliviranomaisille ohjeita ja selityksiä siitä, miten tavaramerkkiuudistusta koskevan lainsäädäntöpaketin (EU-tavaramerkkeihin liittyvä asetus (EU) 2015/2424 ja kansallisiin tavaramerkkeihin liittyvä direktiivi (EU) 2015/2436) sisältämät tavaramerkkisäännökset pannaan täytäntöön niiden tavaroiden osalta, joita ei luovuteta vapaaseen liikkeeseen (kauttakuljetus mukaan lukien). Komissio antoi 15. toukokuuta 2017 kertomuksen Euroopan parlamentille ja neuvostolle neuvoston asetuksen (EU) N:o 608/2013 täytäntöönpanosta (COM (2017)233 final). Kertomuksen päätelmissä todetaan, että asetus (EU) N:o 608/2013 toimii tyydyttävästi. Se tarjoaa monenlaista suojaa ja monenlaisia menettelyjä, joita käytetään asianmukaisesti 28 jäsenvaltiossa. 1.2 COPIS-tietokannan kaikkien toimintojen hyödyntäminen COPIS (väärennösten ja piratismin vastainen tietojärjestelmä), EU:n tietokanta, jota käytetään toimenpidehakemusten rekisteröintiin ja jakeluun tulliviranomaisten kesken, haltuunottotapauksia koskevien tietojen rekisteröintiin ja toimenpidehakemuksiin ja haltuunottotapauksiin kohdistuvan hakutoiminnon tarjoamiseen; se avattiin käyttöön 1. tammikuuta 2014. Tulliviranomaiset ovat ottaneet järjestelmän käyttöön asteittain. Sitä tullaan yhä jatkossa mukauttamaan hallintojen tarpeisiin. Jäsenvaltioiden tulliasiantuntijoille järjestettiin ennen järjestelmän käyttöönottoa COPIS-koulutus, joka järjestettiin uudelleen syksyllä 2017. Koulutuksessa käsiteltiin erityisesti toimenpidehakemusten rekisteröintiä sekä haltuunottoja koskevien tietojen ilmoittamista. Teollis- ja tekijänoikeuksien loukkausten eurooppalainen seurantakeskus ja komissio ovat niin ikään käynnistäneet lainvalvontatietokannan (EDB) ja COPIS-tietokannan välisen integrointihankkeen, jonka avulla oikeudenhaltijat voivat toimittaa toimenpidehakemustensa sisältämät tiedot sähköisesti asianomaisen jäsenvaltion hallinnoille siirtämällä ne EDB:n kautta COPIS-tietokantaan (ks. 4.1 kohta – Kumppanuuden perustaminen teollis- ja tekijänoikeuksien loukkausten eurooppalaisen seurantakeskuksen kanssa). OLAF kehittää yhteyttä COPIS-tietokannan ja petostentorjunnan tietojärjestelmän (AFIS) välille, ja sen on määrä olla toimintakunnossa vuoden 2017 loppuun mennessä. Sen avulla COPIS-tietokantaan tallennetut haltuunottotulokset voidaan siirtää automaattisesti AFIS-järjestelmään (näin ollen jäsenvaltioiden tulliviranomaisten ei tarvitse syöttää teollis- ja tekijänoikeuksiin liittyviä haltuunottotuloksia kahteen kertaan). 1.3 Oikeudenhaltijoiden ja sidosryhmien sitouttaminen

Sen varmistamiseksi, että oikeudenhaltijat ja sidosryhmät saavat riittävästi tietoa uudesta EU:n asetuksesta, komissio järjesti kesäkuussa 2013 tätä tarkoitusta varten kokouksen valikoitujen sidosryhmien ja EU:n tullihallintojen edustajien kanssa. Kokouksessa esiteltiin uutta asetusta ja keskusteltiin käytännön näkökohdista. Asiaa koskevaa tietoa välitettiin sidosryhmille myös teollis- ja tekijänoikeuksien loukkausten eurooppalaisen seurantakeskuksen kautta ja oikeudenhaltijoiden kansallisten liittojen ad hoc -kokouksissa, joihin komissio oli kutsuttu. Tämän lisäksi komission (TAXUD-pääosaston) Europa-verkkosivusto päivitettiin ja pk-yritysten neuvontapalvelujen, transatlanttisten portaalien, Euroopan patenttiviraston ja EUIPO:n sivustovastaavia pyydettiin varmistamaan, että nämä tiedot olivat helposti saatavilla asianomaisten verkkoportaalien kautta. Oikeudenhaltijoille tarkoitettu opas päivitettiin ja julkaistiin TAXUD-pääosaston verkkosivustolla vuoden 2014 alussa. Monet jäsenvaltioiden tulliviranomaiset ovat myös laittaneet kansallisille verkkosivustoilleen linkin toimenpidehakemuslomakkeeseen ja oikeudenhaltijoille tarkoitettuun oppaaseen. Lisäksi on perustettu EU:n tulliviranomaisten ja sidosryhmien yhteiskokous, joka järjestetään kerran vuodessa. Se on osoittautunut erittäin hyväksi keskustelufoorumiksi, jossa voidaan käsitellä tulliviranomaisten ja sidosryhmien yhteistä etua koskevia asioita. 1.4 Tilastojen vuosittainen julkaiseminen Komissio laatii vuotuisen raportin tilastoista, jotka koskevat teollis- ja tekijänoikeuksien tullivalvontaa EU:n ulkorajoilla. Raportti perustuu jäsenvaltioiden hallintojen toimittamiin tietoihin (vuodesta 2015 tiedot on poimittu suoraan COPIS-tietokannasta). Jäsenvaltioiden toimittamat tilastot annetaan vuosittain myös teollis- ja tekijänoikeuksien loukkausten eurooppalaisen seurantakeskuksen käyttöön, jotta ne voidaan sisällyttää väärentämisen torjuntaa koskevaan tiedustelun tukivälineeseen (ACIST). ACIST-väline on keskustietokanta, johon kerätään tilastot EU:n rajoilla ja sisämarkkinoilla suoritetuista haltuunotoista. Tiedot jaettiin myös EUIPO:n ja Taloudellisen yhteistyön ja kehityksen järjestön (OECD) kanssa OECD:n/EUIPO:n vuonna 2016 väärennettyjen ja laittomasti valmistettujen tavaroiden kaupasta laatimaa tutkimusta ”Trade in Counterfeit and Pirated Goods” varten. 2 – Teollis- ja tekijänoikeuksia loukkaavien tavaroiden kaupassa yleisesti esiintyvien suuntausten torjunta 2.1 Yksilöidyn toimintatavan kehittäminen paketti- ja postiliikenteen osalta Internetissä myytyjen teollis- ja tekijänoikeuksia loukkaavien tavaroiden lähetyksiin puuttuminen on tullitoiminnan keskeinen haaste. Tämä todettiin jo vuosien 2009–2012 EU:n tullitoimintaohjelmassa. Teollis- ja tekijänoikeuksien tullivalvontaa pienten lähetysten osalta tarkasteleva hankeryhmä on perustettu vuosien 2013–2017 toimintaohjelman mukaisesti. Ryhmä keskittyi ensin tukemaan tullihallintoja pienten pakettien tarkastuksissa, mutta sittemmin se on keskittynyt käsittelemään menettelyn täytäntöönpanoa. Asetuksen (EU) N:o 608/2013 26 artiklassa vahvistetaan uusi menettely, jota voidaan tullitoimenpidehakemuksen hyväksymispäätöksen haltijan pyynnöstä soveltaa väärennettyihin ja laittomasti valmistettuihin tavaroihin, jotka on lähetetty postissa tai kuriiripostissa pieninä lähetyksinä. Tällaisessa menettelyssä tavarat, joiden epäillään loukkaavan teollis- tai tekijänoikeuksia, voidaan tuhota ilman teollis- tai tekijänoikeuksien haltijoiden osallistumista, mikäli tavaroiden ilmoittaja tai tavaroiden haltija hyväksyy tai hänen voidaan olettaa hyväksyvän tuhoamisen. Menettelyn tavoite oli, että ”hallinnollista rasitusta ja hallinnollisia kustannuksia voitaisiin vähentää mahdollisimman paljon”. Hankeryhmä kokoontui neljästi. Brysselissä marraskuussa 2013 ennen asetuksen (EU) N:o 608/2013 soveltamisen alkamista järjestetyssä kokouksessa valmisteltiin menettelyn soveltamisen aloittamista. Kun menettelyä oli sovellettu kuusi kuukautta, hankeryhmä kokoontui uudelleen Wienissä (2014). Kokouksessa jaettiin alustavia kokemuksia ja kartoitettiin niitä hyötyjä ja ongelmia, joita pieniä paketteja koskevan menettelyn käytännön soveltamisessa oli havaittu. Ryhmä kokoontui jälleen kahdesti vuonna 2017. Tällä kertaa kokouksissa käsiteltiin vuosina 2014 ja 2015 pieniä lähetyksiä koskevassa menettelyssä suoritettujen haltuunottojen tuloksia ja seuraavia menettelyyn liittyviä erityisseikkoja: – oikeudenhaltijoiden osallistuminen, – menettelyn käsittelyyn osoitetut henkilöstöresurssit, – ”pienen lähetyksen” määritelmä asetuksessa (EU) N:o 608/2013, – tiedoksiantokäytännöt, – kustannukset, varastointi ja tuhoaminen, – haltuunottoja koskevien tietojen rekisteröinti COPIS-tietokantaan. Keskustelujen tuloksista ilmeni, että koska oikeudenhaltijat käyttävät menettelyä keskimäärin verraten vähän, olisi syytä suunnitella tiedotustoimia, jotka kohdennettaisiin oikeudenhaltijoille itselleen eikä niiden edustajille, jotta voidaan korostaa sitä, millaista lisäarvoa tällainen menettely niille tuo.

Ryhmä totesi, että menettelystä on tällä välin pyrittävä saamaan mahdollisimman suuri hyöty ja sitä on sovellettava yhtenäisesti. 2.2 Tullin riskienhallinnan vahvistaminen Tullin riskienhallinnan vahvistamisen osalta jäsenvaltioita pyydettiin toimittamaan säännöllisesti teollis- ja tekijänoikeuksia koskevia asianmukaisia riski- ja tullivalvontatietoja yhteisen tullialan riskienhallintajärjestelmän (CRMS) kautta: tämä on johtanut siihen, että jäsenvaltiot ovat vaihtaneet riskitietoja tavallisella – uusia suuntauksia ja takavarikointeja koskevalla – riskitietolomakkeella (RIF) 224 tapauksessa vuonna 2014, 228 tapauksessa vuonna 2015 ja 358 tapauksessa vuonna 2016, eli määrä on selvästi kasvanut. Tulli 2020 -hankeryhmä laati analyysiraportin riskitietolomakkeista, jotka oli täytetty ja vaihdettu väärennetyistä tavaroista CRMS:n kautta vuonna 2014. Raportissa pohditaan väärennettyjä tavaroita koskevia uusia suuntauksia vuonna 2014 väärennettyihin tavaroihin liittyvistä riskeistä täytettyihin riskitietolomakkeisiin sisältyneiden tietojen perusteella. Raportti on saatavilla CRMS:n uutisosiossa (tarkoitettu vain tulliviranomaisten käyttöön). Vuosina 2013–2017 painopisteet, jotka jäsenvaltiot määrittelivät ja joista ne päättivät ensisijaisiin valvontakohteisiin (PCA) perustuvien toimien toteuttamista varten, koskivat ensi sijassa savukkeita ja niiden kauttakulkua sekä kaksikäyttötuotteita ja ampuma-aseita. Mikään näistä ei liittynyt teollis- ja tekijänoikeuksien loukkauksiin. Resurssien puutteen takia yhteisiä riskinarviointiperusteita (CRC) ei ole toistaiseksi varsinaisesti laadittu. Vuosina 2014–2017 järjestettiin viisi teollis- ja tekijänoikeuksiin liittyvää yhteistä tullioperaatiota (JCO). Operaatioiden järjestämisestä vastasivat joko jäsenvaltiot yhteistyössä komission kanssa tai komissio yksin. Vuonna 2014 toteutettu operaatio ERMIS koski nimenomaisesti EU:hun kolmansista maista saapuvia postipaketteja. Operaation suorittivat Kreikan tullihallinto ja OLAF, ja siihen osallistui tulliasiantuntijoita eri jäsenvaltioista ja kolmansista maista. Operaatio REPLICA, joka toteutettiin niin ikään vuonna 2014 Aasia–Eurooppa-kokouksen (ASEM) puitteissa, kohdistui meriteitse tuotaviin väärennettyihin tavaroihin. OLAF koordinoi operaatiota, johon osallistuivat kaikki EU:n jäsenvaltiot, Norja ja Sveitsi yhdessä muiden kansainvälisten ASEM-kumppanien kanssa sekä Interpol, Europol ja Maailman tullijärjestö (WCO). Vuonna 2016 operaatio Wafers keskittyi väärennettyihin puolijohteisiin, joita tuodaan Euroopan unioniin Kiinasta ja Hongkongista postitse tai pikalähetyspalveluiden välityksellä. Alankomaiden tulliviranomaiset ja OLAF koordinoivat Europolin tukemaa operaatiota, johon osallistui kaikkiaan 12 jäsenvaltiota. Operaatio RENEGADE järjestettiin Aasia–Eurooppa-kokouksen (ASEM) puitteissa osana sen yhteisiä väärennettyjen tavaroiden torjuntaa koskevia toimia. OLAF koordinoi operaatiota, jonka kohteena oli erityisesti merikonteissa kuljetettavien väärennettyjen auton varaosien kansainvälinen kauppa. Belgian, Saksan ja Ruotsin tulliviranomaisten johdolla vuonna 2017 toteutettu yhteinen tullioperaatio POSTBOX kuului tulliyhteistyöryhmän ”Customs against Internet Crime” -toimintaan (tullin internetrikollisuuden vastainen toiminta). Operaatiossa keskityttiin torjumaan valmisteveropetoksia sekä posti- ja pikalähetyspalveluiden välityksellä lähetettävien väärennettyjen tavaroiden, huumausaineiden ja aseiden laitonta kauppaa. 3 – Teollis- ja tekijänoikeuksia loukkaavien tavaroiden kaupan torjunta kaikkialla kansainvälisessä toimitusketjussa 3.1 Yhteistyön vahvistaminen keskeisten alkuperä-, kauttakulku- ja kohdemaiden kanssa 3.1.1 Kiinan kansantasavalta Komissio ja Kiinan keskustullihallinto (GACC) allekirjoittivat 16. toukokuuta 2014 uudistetun toimintaohjelman EU:n ja Kiinan teollis- ja tekijänoikeuksia koskevasta tulliyhteistyöstä (vuosiksi 2014–2017). Yhteistyö oli yksi samana päivänä allekirjoitetun EU:n ja Kiinan tulliyhteistyön strategisia puitteita (vuosina 2014–2017) koskevan sopimuksen painopisteistä. Näin ollen komission yksiköt ja EU:n 16 merisataman ja lentoaseman edustajat saattoivat jatkaa operatiivista yhteistyötä Kiinan keskustullihallinnon ja Kiinan 11 paikallisen tulliyksikön edustajien kanssa. Taloudellista ja logistista tukea annetaan pääasiassa EU:n IP Key -ohjelmasta, jota OHIM/EUIPO hallinnoi. Tarkasteltavan jakson aikana EU:n ja Kiinan teollis- ja tekijänoikeuksien tullivalvontaa käsittelevä työryhmä kokoontui kuudesti käsittelemään kaikkia seuraavia avaintoimia: – avaintoimi 1: takavarikointeja koskevien tilastojen yhteinen analysointi yleisten suuntausten ja riskien tunnistamiseksi – avaintoimi 2: erityishuomion kiinnittäminen suuririskisiin lähetyksiin keskeisissä satamissa – avaintoimi 3: tullin ja muiden lainvalvontavirastojen ja -viranomaisten yhteistyön edistäminen laittomien tavaroiden tuotannon lopettamiseksi ja niiden jakeluverkostojen hajottamiseksi – avaintoimi 4: EU:n ja Kiinan elinkeinoelämän kumppanuuksien yhteinen kehittäminen – avaintoimi 5: tietojen ja kokemusten vaihtaminen osapuolten teollis- ja tekijänoikeuksien valvontaan liittyvistä politiikoista ja käytännöistä Vuosien 2014–2017 toimintaohjelman myötä EU:n ja Kiinan teollis- ja tekijänoikeuksien valvontaa koskevassa tulliyhteistyössä on alkanut uusi aikakausi. Yhteistyöstä on tullut käytännönläheisempää, ja edellisen yhteistyöohjelman aikana saaduista kokemuksista on otettu opiksi. Ongelmiin on kehitetty monia käytännöllisiä ratkaisuja, ja työskentelymekanismeja on sujuvoitettu huomattavasti. EU ja Kiina allekirjoittivat 2. kesäkuuta 2017 uuden sopimuksen tulliyhteistyön strategisista puitteista vuosina 2018–2020. Parhaillaan valmisteltavana oleva uusi toimintaohjelma vuosien 2018–2020 teollis- ja tekijänoikeuksia koskevasta tulliyhteistyöstä on osa näitä uusia strategisia puitteita.

3.1.2 Kiinan erityishallintoalue Hongkong Komissio ja Hongkongin erityishallintoalueen tulli- ja valmisteverolaitos allekirjoittivat 27. huhtikuuta 2015 teollis- ja tekijänoikeuksien tullivalvontayhteistyötä koskevan toimintaohjelman. Toimintaohjelmassa painotetaan teollis- ja tekijänoikeuksia loukkaavien tavaroiden haltuunottoja koskevien tilastojen, yleisten riskitietojen ja tapauskohtaisten tietojen jakamista ja esitetään, että tällaisia tietoja olisi analysoitava yhteisesti tullin riskienhallinnan parantamiseksi. Toimintaohjelman yhteistyössä noudatettavien työskentelymekanismien testaamiseksi käynnistettiin 1. lokakuuta 2015 kuuden kuukauden pituinen pilottihanke. Pilottihankkeessa tarkasteltiin lentoliikennettä, ja siihen osallistui viisi EU:n lentoasemaa. Pilottihankkeen keskeinen päätelmä oli, että toimintaohjelmaa olisi jatkettava ja sitä olisi täydennettävä seuraavien suositusten mukaisesti: * toimintaohjelma olisi ulotettava koskemaan kaikkia Hongkongin pikalentokuljetusten harjoittajia; * tietoja vastatoimiin oikeuttamattomista tavaramerkeistä ja vastatoimiin oikeuttamattomista tavaroista, esimerkiksi tietoja merkinnöistä ja pakkausmateriaaleista, olisi vaihdettava oma-aloitteisesti; * toimintaohjelmaan olisi sisällytettävä useampia EU:n lentoasemia; * ohjelmaan olisi sisällytettävä entistä enemmän paikallisia lentoasemia määrämaana olevasta osallistuvasta jäsenvaltiosta; * siirrettävien tietojen vaihtoa olisi koordinoitava keskitetysti, erityisesti silloin, kun tapaukseen liittyy useita lentoasemia; * toimintaan osallistumattomien jäsenvaltioiden kanssa olisi vaihdettava oma-aloitteisesti haltuunottoja koskevia tietoja; * haltuunottoja koskevista tilastoista olisi laadittava vuosittain tarkempia vertailevia analyyseja. 3.1.3 Kansainvälinen yhteistyö EU:n jäsenvaltioiden ja komission yksiköiden tietojen vaihdon parantamiseksi kolmansien maiden kanssa tullin keskinäistä hallinnollista avunantoa on tehostettu vuosien kuluessa merkittävästi Ukrainan, Kiinan erityishallintoalueen Hongkongin, Vietnamin ja Yhdysvaltojen kanssa OLAFin teollis- ja tekijänoikeuksien alalla suorittamien tutkimusten osalta. Pekingiin nimitettiin vuonna 2016 OLAFin yhteyshenkilö, millä pyritään erityisesti vahvistamaan savukkeiden ja väärennettyjen tavaroiden tutkimuksiin liittyvää yhteistyötä Kiinan ja Hongkongin viranomaisten kanssa. Myös OLAFin yhteyshenkilö Kiovassa helpotti useisiin teollis- ja tekijänoikeuksien alan tutkimuksiin liittyvää tietojen vaihtoa Ukrainan viranomaisten kanssa. Europol ja OLAF allekirjoittivat syyskuussa 2016 sopimuksen OLAFin asiantuntijoiden osallistumisesta COPY-analyysiryhmän toimintaan yhteistyön vahvistamiseksi Europolin ja muiden lainvalvontaviranomaisten kanssa. Analyysiryhmä tutkii nimenomaisesti kaikentyyppisiä teollis- ja tekijänoikeuksiin liittyviä rikoksia. Euroopan unioni on neuvotteluilla onnistunut sisällyttämään useiden hiljattain tehtyjen ja allekirjoitettujen kahdenvälisten kauppasopimusten teollis- ja tekijänoikeuksien suojaa ja valvontaa koskeviin lukuihin rajatoimia koskevan artiklan, mikä ilmentää EU:n lähestymistapaa ja tulee vahvistamaan teollis- ja tekijänoikeuksien valvontaa kolmansissa maissa (esimerkiksi Georgiassa, Moldovassa ja Vietnamissa). Väärennösten torjuminen ja teollis- ja tekijänoikeuksien tullivalvonta ovat niin ikään olleet yksi ASEMin painopisteistä. Komissio ja jäsenvaltioiden tullihallinnot ovat osallistuneet useisiin kansainvälisiin tapahtumiin jakaakseen tietoa uudesta EU:n asetuksesta ja tullitoimintaohjelmasta sekä hankkiakseen tietoa teollis- ja tekijänoikeuksien valvonnasta maailmanlaajuisesti. Tällaisia tapahtumia ovat olleet esimerkiksi seuraavat: – seitsemäs kansainvälinen kongressi väärennösten ja piratismin torjunnan alalla (Istanbul, 2013) – konferenssi kestävien EU:n toimien yhteisestä kehittämisestä väärennösten torjumiseksi (Dublin, 2013)

– kansainvälinen teollis- ja tekijänoikeuksien valvontaa koskeva huippukokous, joka pidettiin Lontoossa vuonna 2014 sisämarkkinoilla toimivan yhdenmukaistamisviraston, komission ja Yhdistyneen kuningaskunnan teollis- ja tekijänoikeusviraston aloitteesta (ks. 4.1 kohta – Kumppanuuden perustaminen teollis- ja tekijänoikeuksien loukkausten eurooppalaisen seurantakeskuksen kanssa); Saksan oikeus- ja kuluttajansuojaministeriö ja EUIPO järjestivät yhteistyössä tälle huippukokoukselle jatkotapahtuman Berliinissä vuonna 2017. 3.2 Teollis- ja tekijänoikeuksien valvontavalmiuksien kehittäminen ehdokasmaissa ja naapurimaissa Jäsenvaltiot osallistuivat useisiin ehdokas- ja naapurimaille suunnattuihin toimiin EU:n teknisen avun hankkeessa tai TAIEX-ohjelmassa (joka mahdollisti joko ehdokas- ja naapurimaiden teollis- ja tekijänoikeuksien valvontaan perehtyneiden asiantuntijoiden opintovierailut EU-maihin tai EU:n asiantuntijoiden lähettämisen ehdokas- ja naapurimaihin twinning-hankkeiden kautta). Komissio osallistui yhdessä Saksan ja Kroatian asiantuntijoiden kanssa julkisen hallinnon Eurooppa-instituutin (EIPA) Serbiassa järjestämään seminaariin (2013), jossa käsiteltiin teollis- ja tekijänoikeuksien loukkausten tullitoimintaan liittyviä näkökohtia ja rajatarkastuksia. Moldovassa järjestettiin Euroopan unionin Moldovan ja Ukrainan rajavalvonnan avustusoperaation (EUBAM) puitteissa kokous asetuksen (EU) N:o 608/2013 esittelemiseksi (huhtikuussa 2014). Euro–Välimeri-sopimukseen kuuluvien maiden teollis- ja tekijänoikeuksien työpaja (Bryssel, 2013), jossa keskityttiin piratismin ja väärennösten torjuntaan, ja korkean tason seminaari (Liettua, 2013) tulliyhteistyöstä EU:n itärajalla antoivat myös komissiolle tilaisuuden korostaa naapurimaille sen tärkeyttä, että käytössä on vankka menettely, jolla varmistetaan teollis- ja tekijänoikeuksien tullivalvonnan tehokkuus rajalla. EU:n työ teollis- ja tekijänoikeuksien valvontavalmiuksien kehittämiseksi naapurimaissa ei välttämättä ole edennyt halutulla tavalla siksi, että käytettävissä olevia asiantuntijoita on ollut EU:n puolella vain vähän. Tähän olisi jatkossa kiinnitettävä enemmän huomiota. 4 – Yhteistyön lujittaminen teollis- ja tekijänoikeuksien loukkausten eurooppalaisen seurantakeskuksen ja lainvalvontaviranomaisten kanssa 4.1 Kumppanuuden perustaminen teollis- ja tekijänoikeuksien loukkausten eurooppalaisen seurantakeskuksen kanssa Yhteistyötä teollis- ja tekijänoikeuksien loukkausten eurooppalaisen seurantakeskuksen tullialaan liittyvässä toiminnassa kehitettiin entisestään. Sen lisäksi, että komissio oli mukana seurantakeskuksen vuotuiseen työohjelmaan kuuluvassa tullialaa koskevassa toiminnassa, se osallistui valtaosaan seurantakeskuksen kokouksista, kuten täysistuntoon, sidosryhmien julkisiin tapaamisiin ja työryhmän kokouksiin, joissa käsiteltiin valvontaan liittyviä asioita, julkista tiedotusta ja tilastoja. Komissio osallistuu myös seurantakeskuksen aloitteesta hiljattain perustettuun ”tekniseen ryhmään”, joka pyrkii kartoittamaan EU:n nykyisiä teollis- ja tekijänoikeuksien valvontaan liittyviä tietokantoja, kuvaamaan niiden sisältöä ja määrittämään, mikä olisi paras tapa vaihtaa tietoja/dataa niiden välillä. Tekninen ryhmä tulee näin ollen edistämään viranomaisten välisen yhteistyön vahvistamista. Komissio ja tietyt tullihallinnot osallistuivat myös yhdessä poliisi- ja oikeusviranomaisten kanssa ad hoc -tapahtumiin, muiden muassa OHIM:n/Europolin konferenssiin ”Knowledge and Awareness Building Conference on infringements of intellectual property rights on the internet” (marraskuussa 2014). Konferenssissa jaettiin tietoa teollis- ja tekijänoikeuksien loukkauksista internetissä. Seurantakeskus kutsutaan säännöllisesti osallistumaan teollis- ja tekijänoikeuksien valvontaa käsittelevän tulliasiantuntijoiden työryhmän kokouksiin yhteisen tullialaan liittyvän toiminnan koordinoinnin varmistamiseksi. Tulliasiantuntijoiden pääsystä seurantakeskuksen lainvalvontatietokantaan (EDB) CCN/CSI-verkon kautta on päästy sopimukseen. EDB perustuu OHIM:n/EUIPO:n olemassa oleviin teollis- ja tekijänoikeuksiin liittyviin tietokantoihin, joita ovat muiden muassa TM view (Trade Mark view), Designview ja CESTO (tarkastajien yhteinen tukityökalu). EDB:n avulla tulliviranomaiset saavat ajantasaista tietoa oikeuksien voimassaolosta tai voivat hakea oikeudenhaltijaa silloin, kun haltuunotto on tehty viranomaisen omasta aloitteesta. COPIS-hankkeen aikana on esitetty pyyntöjä siitä, että COPIS-tietokannan olisi mahdollistettava toimenpidehakemusten sähköinen toimittaminen. Koska lainvalvontatietokanta (EDB) sisältää toimenpidehakemusten esittämisen kannalta merkityksellisiä tietoja, sitä on pidetty sopivana tietolähteenä tarvittavien toimenpidehakemustietojen sähköiseen toimittamiseen. Komission teollis- ja tekijänoikeuksien loukkausten eurooppalaisen seurantakeskuksen kanssa käymien keskustelujen pohjalta on laadittu ehdotus COPIS-tietokannan esitäytettyä toimenpidehakemusta koskevasta toiminnosta, joka helpottaisi sekä hakijoiden että tulliviranomaisten työtä. COPIS-tietokannan ja EDB-tietokannan välinen yhteys on ollut toiminnassa 1 päivästä heinäkuuta 2015 alkaen. Yhteyttä koskeva käyttöopas ja muita lisätietoja on ollut saatavissa yhteisen tietoliikenneverkon (CCN) kansallisilta koordinaattoreilta. Ensimmäinen sähköisesti toimitettu toimenpidehakemus lähetettiin tällä työkalulla vuonna 2016, ja vuonna 2017 monet suuret yritykset ovat alkaneet käyttää EDB:tä kansallisten toimenpidehakemustensa ja unionihakemustensa toimittamiseen. Tämä yhteys vähentää rasitusta, joka hakijalle on aiheutunut siitä, että tietoja on täytynyt toimittaa useaan eri kertaan. Tulliviranomaisten näkökulmasta taas paperisten toimenpidehakemusten tietojen tallentamisesta syntynyt rasitus vähenee. 4.2 Tulli-, poliisi- ja oikeusviranomaisten keskinäisen ymmärtämyksen ja yhteistyön parantaminen Vuonna 2013 komissio ja tiettyjen jäsenvaltioiden tullihallinnot osallistuivat erilaisiin OHIM:n/Europolin järjestämiin tapahtumiin yhdessä poliisi- ja oikeusviranomaisten kanssa. Tällaisia tapahtumia olivat muun muassa seminaarit, joissa kartutettiin tietoa torjunta-aineiden ja lääkkeiden väärennöksistä (sekä teollis- ja tekijänoikeuksien että tuoteturvallisuuden osalta), ja Interpolin kansainvälisen lainvalvonnan teollis- ja tekijänoikeuksiin liittyvää rikollisuutta koskeva konferenssi.

Seurantakeskus, Yhdistyneen kuningaskunnan teollis- ja tekijänoikeusvirasto ja komissio järjestivät yhteistyössä teollis- ja tekijänoikeuksien valvontaa koskevan huippukokouksen Lontoossa kesäkuussa 2014. Tämän huippukokouksen yhtenä aiheena olivat teollis- ja tekijänoikeuksien rajavalvontaan liittyvät haasteet. Kokouksessa järjestettiin työpajoja, joissa käsiteltiin internetistä tilattuja pieniä lähetyksiä ja tiedustelutietojen hyödyntämistä. Keskusteluissa nousivat esiin seuraavat seikat: – on ensiarvoisen tärkeää, että viranomaiset saavat riittävästi tietoa ja jakavat sitä poliisin ja muiden valvontaviranomaisten kanssa; – kansainvälistä yhteistyötä ja toimintaa tarvitaan jatkuvasti enemmän, jotta väärennösten kansainvälisiin toimitusketjuihin pystytään puuttumaan. Komissio järjesti huippukokouksen jatkoksi yhteistyössä OHIM:n/EUIPO:n kanssa helmikuussa 2016 korkean tason konferenssin tulli- ja muiden viranomaisten välisestä yhteistyöstä teollis- ja tekijänoikeuksien loukkausten torjunnassa. Tapahtuma tarjosi puitteet tulli-, poliisi- ja oikeusviranomaisten keskustelulle ja verkostoitumiselle, joiden avulla niiden välistä yhteistyötä ja keskinäistä ymmärtämystä kunkin valvontaviranomaisen tehtävistä ja vastuista teollis- ja tekijänoikeuksien loukkausten torjunnassa voidaan parantaa. Konferenssiin osallistui myös yksityisen sektorin edustajia. Ensimmäisenä konferenssipäivänä keskusteluissa käsiteltiin valvontaviranomaisten keskinäisen tietojen ja tiedustelutietojen vaihdon tärkeyttä ja siitä saatavia hyötyjä, kunkin viranomaisen käytännön tasolla kohtaamia esteitä ja haasteita sekä sen välttämättömyyttä, että yksityisen sektorin toimijat ovat hyvissä ajoin yhteydessä valvontaviranomaisiin, mikä myös edesauttaisi valvontaviranomaisten nykyistä tehokkaampaa riskianalyysia. Toisena tapahtumapäivänä konferenssiin osallistui myös Kiinan viranomaisia ja keskustelujen ydinosa käsitteli sitä, miten tärkeää on edistää kansainvälistä yhteistyötä EU:n ja Kiinan kaikkien teollis- ja tekijänoikeuksien valvontaan osallistuvien viranomaisten, kuten tullin, poliisin ja kansantasavallan syyttäjälaitoksen, välillä. Jatkotoimia on järjestetty yhteistyössä teollis- ja tekijänoikeuksien loukkausten eurooppalaisen seurantakeskuksen kanssa. Tällaisia toimia ovat muiden muassa nykyisten loukkaustapauksia koskevien tietokantojen kartoitus ja lokakuussa 2017 tiedon kartuttamiseksi järjestetty tapahtuma, joka kokosi yhteen operatiivisella tasolla toimivia tulli-, poliisi- ja markkinavalvontaviranomaisia keskustelemaan siitä, mitkä ovat lainvalvojien kannalta keskeisiä tietoja, jotta väärentämiseen voidaan puuttua EU:n tasolla ja maailmanlaajuisesti. PÄÄTELMÄT Jäsenvaltioiden tullihallinnot ja komissio ovat kaiken kaikkiaan tehneet huomattavia panostuksia ja ennakoivaa työtä vastatakseen teollis- ja tekijänoikeuksien tullivalvontaan liittyviin haasteisiin ja hillitäkseen teollis- ja tekijänoikeuksia loukkaavien tavaroiden EU:hun suuntautuvaa virtaa. Kaikki keinot on otettu käyttöön, jotta kaikki asianomaiset julkiset ja yksityiset sidosryhmät tutustuisivat asetukseen (EU) N:o 608/2013 ja saisivat siitä mahdollisimman suuren hyödyn. Tukivierailut ovat osoittautuneet erityisen hyödyllisiksi, sillä vierailuilla eri jäsenvaltioiden asiantuntijat voivat keskustella täytäntöönpanokäytännöistä ja komissio saa kokonaisvaltaisen käsityksen täytäntöönpanon etenemisestä. Tullihallintojen hyväksymien toimenpidehakemusten määrä on noussut tasaisesti (26 865 hakemuksesta vuonna 2013 kaikkiaan 35 815 hakemukseen vuonna 2016). Tullitoimenpiteiden tulokset olivat haltuunottojen osalta seuraavat: HALTUUNOTOT 2013 2014 2015 2016 Tapaukset 86 854 95 194 81 098 63 184 Menettelyt Tietoa ei saatavilla Tietoa ei saatavilla 105 488 77 705 Tavarat 39 917 445 35 940 294 35 568 982 41 387 132 Vähittäisarvo kotimarkkinoilla 768 miljoonaa euroa 617 miljoonaa euroa 642 miljoonaa euroa 672 miljoonaa euroa Kukin haltuunotto vastaa yhtä tapausta, ja se voi sisältää yhden tai useamman tavaran. Kaikkiin tapauksiin voi sisältyä tavaroita eri tavaraluokista ja eri oikeudenhaltijoilta. Jäsenvaltiot rekisteröivät COPIS-tietokantaan kaikkien tapausten tiedot tavaraluokka- ja oikeudenhaltijakohtaisesti. Jokaisen tavaraluokan ja oikeudenhaltijan osalta käynnistetään erillinen haltuunottomenettely, ja siksi menettelyjä on enemmän kuin tapauksia. Yhteistyötä vahvistettiin seuraavilla kolmella taholla: – yhteistyö sidosryhmien kanssa; – yhteistyö eurooppalaisen seurantakeskuksen kanssa; – yhteistyö kolmansien maiden kanssa.

Teollis- ja tekijänoikeuksien loukkausten torjuntaan osallistuvien valvontaviranomaisten keskinäisen yhteistyön haasteisiin on niin ikään puututtu, ja käyty vuoropuhelu on osoittanut, että työn jatkaminen tällä saralla on erittäin tärkeää. Teollis- ja tekijänoikeuksia loukkaavien tavaroiden laiton kauppa on joka tapauksessa yhä laajalle levinnyt ja jatkuvasti kasvava ilmiö. Väärennettyjen tuotteiden kansainvälisen kaupan osuus on jopa 2,5 prosenttia maailmankaupasta eli peräti 338 miljardia euroa viimeisimpien saatavilla olevien vuoden 2013 tietojen perusteella. Väärennösten vaikutus on erityisen suuri Euroopan unionissa, jossa väärennettyjen ja laittomasti valmistettujen tuotteiden osuus on enimmillään 5 prosenttia tuonnista eli jopa 85 miljardia euroa. Toimintaa on edelleen kehitettävä seuraavien tavoitteiden saavuttamiseksi: – teollis- ja tekijänoikeuksien yhtenäisen rajavalvonnan varmistaminen kaikkialla unionin alueella; – teollis- ja tekijänoikeuksiin liittyvien riskienhallintatyökalujen kehittäminen; – tulliyhteistyön vahvistaminen poliisin (myös Europolin) ja muiden valvontaviranomaisten kanssa. Komission ja jäsenvaltioiden jatkotoimien tulisi keskittyä näihin painopisteisiin. SUOSITUKSET Teollis- ja tekijänoikeuksien loukkaukset ovat kasvava uhka ja haaste, johon on vaikea puuttua. Koska tullitoiminnan koordinoinnin on havaittu parantavan toiminnan tuloksia ja tuovan näin toiminnalle lisäarvoa, teollis- ja tekijänoikeuksien loukkausten torjuntaa koskevaa tullitoimintaohjelmaa on ehdottomasti jatkettava tulevina vuosina. Komissio hyväksyi 29. marraskuuta 2017 kattavan toimenpidepaketin, jonka tarkoituksena on parantaa entisestään teollis- ja tekijänoikeuksien soveltamista ja valvontaa EU:n jäsenvaltioissa, EU:n rajoilla ja kansainvälisesti. Pakettiin kuuluvassa 29. marraskuuta 2017 annetussa tiedonannossa COM(2017) 707 ”Tasapainoinen teollis- ja tekijänoikeuksien täytäntöönpanojärjestelmä nykypäivän yhteiskunnallisiin haasteisiin” todetaan, että komissio tarjoaa kansallisille tulliviranomaisille kohdennetumpaa apua EU:n nykyisen tullitoimintaohjelman tulosten perusteella ja työskentelee neuvoston kanssa uuden toimintaohjelman laatimiseksi vuonna 2018. Seuraavia seikkoja olisi suositeltavaa käsitellä tulevassa toimintaohjelmassa: Lainsäädäntö: ● teollis- ja tekijänoikeuksien tullivalvonnasta annetussa Euroopan parlamentin ja neuvoston asetuksessa (EU) N:o 608/2013 säädettyjen lomakkeiden vahvistamisesta 4 päivänä joulukuuta 2013 annetun komission täytäntöönpanoasetuksen (EU) N:o 1352/2013 (EUVL L 341, 18.12.2013, s. 10) muuttaminen niin, että se mukautetaan vastaamaan tavaramerkkipakettia ja COPIS-tietokannan kehitystä Toiminnan tehokkuus: ● teollis- ja tekijänoikeuksien loukkauksia koskevan riskienhallinnan kehittäminen ● riskianalyysien, riskejä koskevan tiedustelun ja tullioperaatioiden tulosten yhteisen käytön edistäminen jäsenvaltioiden kesken ● tietoaineistojen ja tietokantojen, kolmansien osapuolten oikeuksien, yksityisyyden ja luottamuksellisuuden riittävän suojan varmistaminen ja riittävien turvatoimien käyttämisen varmistaminen tietojen tuottamisessa, hankinnassa ja jakamisessa ● tullivalvontaa koskevien asetusten täytäntöönpanon mahdollisten puutteiden tunnistaminen Liiketoimintaa koskeva yhteistyö ● tiedottaminen oikeudenhaltijoille pieniä lähetyksiä koskevasta menettelystä